Hogne Hongset

Hogne Hongset (født 1940) er en norsk forfatter, også med lang karriere både i offentlig sektor og i næringslivet.  

Hongset har skrevet en sakprosabok om naturgass og utbyggingen av Ormen Lange-feltet (Damm, 2003). Han har skrevet flere kriminalromaner innen temaet olje og energi. Han arbeidet 20 år i skoleverket, og deretter 20 år i oljebransjen, blant annet ti år som informasjonssjef i Statoil. Etter det arbeidet han i ti år med næringspolitkk som spesialrådgiver i LO-forbundet Industri Energi. Hongset var i perioden 2013-2014 redaktør for det industrifokuserte magasinet På Spissen, som ble utgitt av Industri Energi. 

Hongset var i 15 år styreleder i Lydbokforlaget. I perioden 2007-2014 var han styreleder i Forskningsrådets program Gassmaks. 

 Forfatterskap 
Hongset debuterte som romanforfatter med spenningsromanen Varsleren i 2010, som var første bok i Traktaten-trilogien. I 2011 kom Skyggen og i 2012 ble trilogien avsluttet med Hevneren. Traktaten-trilogien ble gitt ut på Kagge forlag. I 2015 gav Hongset ut Den femte dykkeren på eget forlag (HOBI forlag). Hongset beskriver i bøkene at oljebransjen til tider beveger seg på og noen ganger over grensen til korrupsjon, og politikerne lar seg ifølge Hongset i for stor grad styre av bransjen. 

Høsten 2016 kom han ut med kriminalromanen Mafiela som skildrer kraftbransjen som et lukket maktmiljø med tette bånd til politikere, der utenlandskabler og energipolitikk står sentralt. Romanen kombinerer samfunnskritikk med et mordmysterium og bruker virkelighetsnære referanser. I 2019 kom boka Vindbaroner, der Hongset setter søkelyset på vindkraftbransjen.  

 Bibliografi 
 Naturgass - et grunnlag for norsk industri - sakprosabok, 2003 
 Varsleren : Traktaten 1 – spenningsroman, Hobi 2010
 Skyggen : Traktaten 2 – spenningsroman, Kagge 2011
 Hevneren : Traktaten 3 – spenningsroman, Kagge 2012
 Den femte dykkeren – spenningsroman, Hobi 2015
 Mafiela – spenningsroman, Hobi 2016
 Vindbaroner – spenningsroman, Hobi 2019
 Klimaprofitøren – spenningsroman, Hobi 2021
 Svik – spenningsroman, Hobi 2024

 Referanser 

 Eksterne lenker 
 Forfatterpresentasjon, Kagge forlag

Kategori:Norske forleggere
Kategori:Norske romanforfattere
Kategori:Personer fra Vega kommune